钦定古今图书集成/历象汇编/乾象典/第088卷 > 朱子语类 > 《雪》
## 钦定古今图书集成/历象汇编/乾象典/第088卷 > 朱子语类 > 《雪》

雪花所以必六出者，盖只是霰下被猛风拍开，故成
六出，如人掷一团烂泥于地，泥必灒开成棱瓣也。又
六者阴数，太阴元精石亦六棱，盖天地自然之数。
高山无霜露却有雪。某尝登云谷，晨起穿林薄中，并
无露水沾衣，但见烟霞在下，茫然如大洋海。众山仅
露峰尖，烟云环绕往来，山如移动，天下之奇观也。或
问：“高山无霜露，其理如何？”曰：“上面气渐清，风渐紧，虽
微有雾气，都吹散了，所以不结。若雪，则只是雨遇寒
而凝，故高寒处雪先结也。”